Martfű Városi Nyugdíjas Egyesület
Martfűn a Városi Nyugdíjas Klub 1975-től 2013.03.05 - ig működött.  A civil szervezetek működéséről és támogatásáról szóló 2011.évi törvény előírásainak megfelelően Martfű Város Önkormányzatának képviselő testülete rendeletben szabályozta a helyi civil szervezetek működését és támogatását. E rendelet alapján az a civil szervezet pályázhat támogatásra, aki Magyarországon nyilvántartásba vett civil szervezet.
A Martfű Városi Nyugdíjas Egyesület 2013. 03.06. óta működik a Szolnoki Törvényszék által nyilvántartásba vett civil szervezetként, amelynek célja az idős, nyugdíjas korosztály körében a közösségi, kulturális élet fejlesztése, ápolása.

Az egyesület jelenlegi létszáma 62 fő, akiket 3 fő elnökségi tag, 6 fő reszortfelelős és bizalmi irányít. Az egyesület elfogadott alapszabály szerint dolgozik, szükség esetén a változásokat átvezetjük. Az egyesületünk feladatait az éves munkatervben határozzuk meg, ahol már konkrétan havonkénti, heti bontásban írjuk elő programjainkat. A munkatervet úgy állítjuk össze, hogy figyelembe vesszük az egyesület rendelkezésére álló pénzügyi lehetőségeit és tagjaink érdeklődését. Az éves szakmai és gazdasági beszámolót, a költségvetést, a munkatervet az évenkénti március hónapban tartott közgyűlésen fogadjuk el.
Évenkénti rendszerességgel megtartjuk januárban az „Újévet köszöntő”, szeptemberben az 
„ Idősek Világnapi” ünnepséget, ahová meghívjuk a Martfű városi és a megyei civil szervezeteket, és mi is eleget teszünk a meghívásoknak. Nőnapi, költészetnapi, anyák napi és karácsonyi ünnepséget szervezünk, és ezeken köszöntjük az évfordulós születésnapos tagjainkat.
Minden évben kirándulást szervezünk, ahol nagyon vidáman telik el a nap, tagjaink feltöltődve térnek haza. Egészségmegőrző programunk keretében minden hónap első hétfőjén vérnyomás és vércukorszint mérést végzünk. Minden hét hétfői és csütörtöki napon tornát, jógát tartunk 1-1 órában. Rendszeresen látogatjuk a művelődési központ rendezvényeit, kiállítások megnyitóján, társadalmi munkán veszünk részt.
Figyelemmel kísérjük nyugdíjasaink életkörülményeit. Évek óta támogatásban részesítjük a legrászorulóbb tagokat. Mindig gondoskodunk a kegyeleti megemlékezésekről egyesületi tag vagy hozzátartozója halála esetén.

Tagjai vagyunk a Jász- Nagykun Szolnok Megyei Nyugdíjasok Kulturális és Érdekvédelmi Egyesületének. Részt veszünk az általuk szervezett Nőnapi és Idősek világnapi rendezvényén. Augusztus végén számunkra már elmaradhatatlan az egyesület által szervezett Senior-Maraton futás.
Szintén tagjai vagyunk az Életet az Éveknek Jász- Nagykun Szolnok megyei szervezetének, az általuk szervezett farsangi és anyák napi ünnepségeken, valamint a 2-3 napos kirándulásokon veszünk részt.

